KYK WEER | Irna van Zyl gesels oor haar boek 'Op 'n mooi dag' | Netwerk24
KYK WEER | Irna van Zyl gesels oor haar boek 'Op 'n mooi dag'
Kyk weer na Penguin Random House en Netwerk24 se aanlyn gesprek met Irna van Zyl oor 'Op 'n mooi dag'. Karin Brynard het met haar gesels.
Teken in op Netwerk24.com of laai die app af.
Irna van Zyl, bekend vir haar misdaadromans, pak in haar nuutste boek die sielkundige riller. Louw en Kristien is die twee heldinne in Op 'n mooi dag. Die verhaal fokus op hul verhoudings: met mekaar, met hul gemeenskaplike vriende, maar ook veral met Louw se skaduagtige familie.
Kristien se grootste vrees word bewaarheid wanneer Louw ná 'n werkgeselligheid nie terugkom huis toe nie. Verskeie vrae maal in haar gedagtes: Was Louw in 'n ongeluk, het sy 'n affair, is sy ontvoer, aangerand of lê sy dood êrens? Of het hul rusie vroeër die dag iets met haar verdwyning te doen?
Toe breek die nuus van 'n man wat in 'n Kaapse hotel vermoor is. Dieselfde aand wat Louw by dié hotel was. En die vermoorde was boonop vroeër dié dag die gasspreker by haar werksgeleentheid.
Het Louw iets met die moord te doen en vlug sy nou? Die polisie dink so. Of hou die verdwyning verband met haar ma wat 21 jaar gelede voor hul huis in Tamboerskloof met motor en al gekaap is? 'n Voorval wat Louw 'n groot sielkundige knou gegee het.
Op 'n mooi dag word beskryf as 'n "page-turner" en is ook in Engels beskikbaar as One Fine Day.
Dis die langste wat ek nóg moes raai oor wie die moordenaar is, net om heeltemal verkeerd te wees. Van Zyl ken haar stede, sy ken haar platteland en sy ken haar intrige!
Irna van Zyl is die skrywer van die gewilde misdaadromans Moordvis, Gifbeker en Bloedsteen. Op 'n mooi dag is haar eerste sielkundige riller. Sy is 'n bekende mediapersoonlikheid en was 'n redakteur en entrepreneur. Van Zyl het talle pryse vir haar werk ontvang, onder meer die Orde van Tafelberg vir haar sakeprestasies. Sy woon in Kaapstad en Hermanus.
Karin Brynard sal met Irna van Zyl gesels oor haar nuwe boek.
Bestel Op 'n mooi dag (Penguin Random House) deur Irna van Zyl by goeie boek- en aanlyn winkels. Dit is ook as e-boek beskikbaar.